AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU)

PÄÄTÖSLAUSELMA () oikeudenmukaisuuteen ja solidaarisuuteen perustuva kauppa

AKT-EU-yhteiskokous, joka

kokoontui Luxemburgissa 23. ja 26. syyskuuta 1996 välisenä aikana,

palauttaa mieliin aikaisemmat päätöslauselmansa tästä aiheesta ja Euroopan parlamentin antamat päätöslauselmat, erityisesti 19. tammikuuta 1994 annetun päätöslauselman (Langerin mietintö),

A. ottaa huomioon, että epäoikeudenmukaiset kauppasuhteet ovat oleellinen tekijä pohjoisen ja etelän välisessä epätasapainossa,

B. ottaa huomioon, että monissa kehitysmaissa, joihin kuuluu myös AKT-maita, kansallisten voimavarojen tuotantoa ja markkinointia valvovat suoraan tai epäsuorasti amerikkalaiset tai eurooppalaiset monikansalliset yritykset, jotka tavoittelevat vain voittoa eivätkä ole lainkaan kiinnostuneita työttömyystilanteen ja köyhyyden torjumisesta, sosiaalisista ja ympäristöhaitoista tai velkaantumisesta,

C. ottaa huomioon, että yhä useammat yhteisön kansalaiset eivät ole enää valmiita hyväksymään tällaista epäoikeudenmukaisuutta ja haluavat tehdä henkilökohtaisia uhrauksia tilanteen parantamiseksi,

D. ottaa huomioon, että monissa EU:n jäsenvaltioissa on jo tehty aloitteita oikeudenmukaisen ja vastuuntuntoisen kaupankäynnin edistämiseksi eli tuotteiden valmistamiseksi ja markkinoimiseksi yhteiskunnan ja ympäristön kannalta kestävämmissä olosuhteissa,

E. on vakuuttunut siitä, että yhteisön tasolla olisi tuettava oikeudenmukaista ja vastuuntuntoista kauppaa käytännön toimenpiteillä, joilla pyritään avoimuuden lisäämiseen ja tuottajien ja kuluttajien välisten suhteiden parantamiseen;

1. Antaa täyden tukensa monissa yhteisömaissa jo toteutetuille tärkeille toimenpiteille oikeudenmukaisen ja vastuuntuntoisen kaupan edistämiseksi;

2. Pyytää komissiota ja jäsenvaltioita ryhtymään konkreettisiin toimenpiteisiin oikeudenmukaisen ja vastuuntuntoisen kaupan edistämiseksi erityisesti ammatti- ja jatkokoulutuksen, jakeluverkkojen parantamisen, asianmukaisten tiedotuskampanjoiden ja kyseistä kauppaa tukevan verolainsäädännön avulla;

3. Kehottaa tältä osin yhteisöä ja jäsenvaltioita tukemaan ATO-järjestöjen ("Alternative Trade Associations") työtä, jossa jaetaan tietoa kuluttajille, koulutetaan paikallisia tuottajia ja myyntimenetelmiin erikoistuneita henkilöitä kyseisissä maissa, annetaan tietoa kauppakumppaneille jne.;

4. Pyytää Euroopan tärkeimpiä jakeluverkkoja antamaan apunsa oikeudenmukaisen ja vastuuntuntoisen kaupan edistämiselle varaamalla riittävästi tilaa näille tuotteille ja sallimalla sen, että kuluttajien on helppo tunnistaa ne;

5. Vaatii laatumerkintöjen käyttämistä oikeudenmukaisen kaupankäynnin tuotteille, jotka on tunnustettava ja joiden asemaa on edistettävä, jotta niille voidaan järjestää suosituimmuuskohtelu tulliselvitysten, tuontikiintiöiden tms. suhteen;

6. Pyytää yhteisöä ryhtymään erityistoimiin kansainvälisellä tasolla kehitysmaiden pientuottajien etujen ja vaatimusten edistämiseksi poistamalla epäoikeudenmukaiset kaupankäynnin esteet ja ottamalla käyttöön asianmukaisia koulutus-, luotonanto- tai muita tukitoimia;

7. Antaa puheenjohtajilleen tehtäväksi toimittaa tämä päätöslauselma AKT-EU-neuvostolle ja komissiolle.